Document ID: 32007R0937

KOMISIJAS REGULA (EK) Nr. 937/2007
(2007. gada 6. augusts)
par grozījumiem Regulā (EK) Nr. 1539/2006, ar ko pieņem plānu, kā dalībvalstīm sadalīt 2007. budžeta gadā iekļautos līdzekļus pārtikas piegādei no intervences krājumiem vistrūcīgākajām personām Kopienā, un atkāpjas no Regulas (EEK) Nr. 3149/92
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1987. gada 10. decembra Regulu (EEK) Nr. 3730/87, ar ko nosaka vispārīgos noteikumus pārtikas piegādei no intervences uzkrājumiem izraudzītām organizācijām izdalīšanai Kopienas vistrūcīgākajām personām (1), un jo īpaši tās 6. pantu,
tā kā:
(1)
Saskaņā ar 2. pantu Komisijas 1992. gada 29. oktobra Regulā (EEK) Nr. 3149/92, ar ko nosaka sīki izstrādātus noteikumus pārtikas piegādei no intervences krājumiem vistrūcīgākajām personām Kopienā (2), ar Komisijas Regulu (EK) Nr. 1539/2006 (3) Komisija pieņēma plānu, kā dalībvalstīm sadalīt 2007. budžeta gadā iekļautos līdzekļus pārtikas iegādei no intervences krājumiem vistrūcīgākajām personām Kopienā. Plānā katrai dalībvalstij, kas veic šos pasākumus, ir konkrēti noteikts maksimāli pieejamais finanšu līdzekļu apjoms savas plāna daļas izpildei, kā arī katra produkta veida daudzums, kas jāizņem no krājumiem, kurus glabā intervences aģentūras.
(2)
Regulas (EEK) Nr. 3149/92 3. panta 3. punktā paredzēts, ka gada plāns ir jāpārskata, ja laikā, kad to īsteno dalībvalstis, rodas pārmaiņas, kuras attiecas uz 5 vai vairāk procentiem no daudzumiem vai vērtībām, kas attiecīgajam produktam paredzētas Kopienas plānā.
(3)
Sviesta nepilnīga izlietošana, par ko paziņots Komisijai, attiecas uz vairāk nekā 5 % no kopējā sviesta daudzuma vērtības 2007. gada plānā. Turklāt daži labības un cukura daudzumi 2007. gada plānā vairs nav vajadzīgi.
(4)
Saskaņā ar Regulas (EEK) Nr. 3149/92 3. panta 4. punktu no jauna pieejamos līdzekļus piešķir citām dalībvalstīm atkarībā no to lūgumiem.
(5)
Veicot Grieķijas intervences krājumos esošo rīsu izņemšanu, tika konstatēts, ka pieejamie daudzumi nav pietiekami, lai varētu pilnībā izpildīt gada plānu Grieķijā. Tāpēc jāpielāgo intervences produktu daudzumi vai dotācijas tādu produktu iepirkšanai tirgū, kas īslaicīgi nav pieejami no intervences krājumiem.
(6)
Regulas (EEK) Nr. 3149/92 3. panta 2. punkta pirmajā un otrajā daļā noteikti termiņi produktu izņemšanai no intervences krājumiem. Līdz ar grozījumiem plānā Polijai tiek papildus piešķirtas 203 tonnas labības un 3 224 tonnas cukura, bet Slovēnijai - vēl 1 000 tonnas labības, kas jāizņem no intervences krājumiem, tāpēc ir lietderīgi atkāpties no šiem termiņiem attiecībā uz šiem daudzumiem.
(7)
Tāpēc attiecīgi jāgroza Regula (EK) Nr. 1539/2006.
(8)
Šajā regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1539/2006 pielikumus groza saskaņā ar šīs regulas pielikumu.
2. pants
Atkāpjoties no Regulas (EEK) Nr. 3149/92 3. panta, minētā panta pirmajā daļā un otrās daļas pirmajā un ceturtajā teikumā minētos termiņus nepiemēro papildu daudzumiem, proti, 1 203 tonnām labības un 3 224 tonnām cukura, kas piešķirti saskaņā ar šīs regulas pielikumu.
3. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 6. augustā

Labels: 17
19
5
0
3
18